GLOBAL กำไรปี 64 โต 71% แตะ 3.3 พันลบ. แจกปันผลหุ้น-เงินสด XD 25 ก.พ.นี้
GLOBAL กำไรปี 64 โต 71% แตะ 3.34 พันลบ. แจกปันผลเป็นหุ้น ในอัตรา 23.00 : 1.00 ส่วนเงินสด 0.25 บ./หุ้น ขึ้น XD 25 ก.พ.นี้
14 ก.พ. 2565

บริษัท สยามโกลบอลเฮ้าส์ จำกัด (มหาชน) หรือ GLOBAL รายงานผลการดำเนินงานงวดปี 2564 สิ้นสุดวันที่ 31 ธ.ค.2564 ดังนี้

บริษัทฯ มีผลกำไรสุทธิประจำปี 2564 เท่ากับ 3,343.58 ล้านบาท เพิ่มขึ้น 1,387.61 ล้านบาท หรือ เพิ่มขึ้น 70.94% เมื่อเทียบกับปี 2563 โดยรายได้รวมปี 2564 เท่ากับ 34,116.11 ล้านบาท เพิ่มขึ้นจากปี 2563 จำนวน 6,762.23 ล้านบาท หรือเพิ่มขึ้น 24.72% มาจากรายได้จากการขาย จำนวน 33,497.80 ล้านบาท เพิ่มขึ้น 6,694.84 ล้านบาท หรือเพิ่มขึ้น 24.98% เป็นผลจากยอดขายของสาขาเดิมที่เพิ่มขึ้นและการเปิดสาขาใหม่เพิ่มในปี 2564 อีก 4 สาขา อีกทั้งรายได้อื่น จำนวน 618.31 ล้านบาท เพิ่มขึ้น 67.38 ล้านบาท หรือเพิ่มขึ้น 12.23% โดยมีปัจจัยหลักจากการ เพิ่มขึ้นของรายได้ส่งเสริมการขายและรายได้ค่าขนส่ง
ส่วนกำไรขั้นต้น ประจำปี 2564 เท่ากับ 8,430.81 ล้านบาท คิดเป็นอัตราร้อยละ 25.17 ของรายได้จากการขาย โดยมี สัดส่วนเพิ่มขึ้น 1.28 เมื่อเทียบกับปี 2563 เนื่องจากการปรับกลยุทธ์ในการบริหารจัดการสินค้ากลุ่ม House Brand และ ราคาเหล็กที่ปรับตัวสูงขึ้นในบางช่วง
นอกจากนี้ต้นทุนทางการเงินประจำปี 2564 เท่ากับ 180.42 ล้านบาท ลดลงจากปี 2563 จำนวน 65.46 ล้านบาท หรือลดลง 26.62% เนื่องจากบริษัทได้ชำระคืนเงินกู้ยืมจากสถาบันการเงิน และชำระหนี้ไถ่ถอนหุ้นกู้ครบกำหนด เป็นผลให้ดอกเบี้ยจ่ายลดลง
อีกทั้งกำไรก่อนหักดอกเบี้ย ภาษี และค่าเสื่อมราคา (EBITDA) ประจำปี 2564 เท่ากับ 5,583.59 ล้านบาท เพิ่มขึ้นจากปี 2563 จำนวน 1,767.14 ล้านบาท หรือเพิ่มขึ้น 46.30% ซึ่งแสดงถึงผลการดำเนินงานที่ดีขึ้นกว่าปีที่ผ่านมา
ทั้งนี้บริษัทฯ ประกาศจ่ายปันผลจากงวดดำเนินงานวันที่ 1 ม.ค. 2564 ถึงวันที่ 31 ธ.ค. 2564 โดยจ่ายปันผลเป็นหุ้นปันผลและเงินสด ซึ่งจ่ายหุ้นเป็นปันผล (หุ้นเดิม : หุ้นปันผล) ในอัตรา 23.00 : 1.00 โดยจ่ายปันผลเป็นหุ้น 0.0434782607 ส่วนจ่ายปันผลเป็นเงินสดในอัตรา 0.2548309179 บาท/หุ้น ทั้งนี้อัตราการจ่ายปันผลรวม 0.2983091786 บาท/หุ้น นอกจากนี้การชดเชยกรณีเศษหุ้นเป็นเงินสดในอัตรา 0.0434782607บาท/หุ้น กำหนดขึ้นเครื่องหมาย XD วันที่ 25 ก.พ.2565 และกำหนดจ่ายเงินปันผลวันที่ 6 พ.ค.2565